CELEX: 62008CN0309
Language: el
Date: 2008-07-11 00:00:00
Title: Υπόθεση C-309/08: Προσφυγή της 11ης Ιουλίου 2008 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

27.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/7
            
         Προσφυγή της 11ης Ιουλίου 2008 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-309/08)
   (2008/C 247/12)
   Γλώσσα διαδικασίας: η πολωνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: A. Nijenhuis και K. Mojzesowicz )
   
      Καθής: Δημοκρατία της Πολωνίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, παραλείποντας να μεταφέρει στο εσωτερικό δίκαιο, κατά τον δέοντα τρόπο, την οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία πλαίσιο) (1), και, ειδικότερα, τις διατάξεις του άρθρου 3, παράγραφοι 2 και 3, αυτής, οι οποίες επιβάλλουν την ανεξαρτησία των εθνικών κανονιστικών αρχών και την άσκηση των αρμοδιοτήτων τους κατά τρόπο αμερόληπτο και διαφανή, παρέβη τις υποχρεώσεις που υπέχει από την οδηγία αυτή,
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         Ισχυρισμοί και κύρια επιχειρήματα
   Η Δημοκρατία της Πολωνίας δεν μερίμνησε για τον ουσιαστικό διαχωρισμό μεταξύ κανονιστικών αρμοδιοτήτων, αφενός, και δραστηριοτήτων που σχετίζονται με την κυριότητα και τη διεύθυνση των οικείων επιχειρήσεων, αφετέρου.
   Το Πολωνικό Δημόσιο κατέχει σημαντικά ποσοστά συμμετοχής σε πολλές επιχειρήσεις τηλεπικοινωνιών. Παράλληλα, η εθνική κανονιστική αρχή της Πολωνίας διορίζεται από τον Πρόεδρο του Υπουργικού Συμβουλίου, ο οποίος δύναται να ανακαλεί τον διορισμό της οποτεδήποτε και αναιτιολόγητα και διορίζει, επίσης, τον Υπουργό Οικονομικών και τον Υπουργό Υποδομών.
   Ελλείψει διατάξεων που να ορίζουν τη διάρκεια της θητείας της εθνικής κανονιστικής αρχής και να απαριθμούν περιοριστικά τους λόγους ανακλήσεως του διορισμού της, ο βαθμός εξαρτήσεως της εν λόγω αρχής από τον Πρόεδρο του Υπουργικού Συμβουλίου είναι υψηλός και δεν διασφαλίζεται ότι οι επιχειρήσεις στις οποίες συμμετέχει το κράτος τυγχάνουν της ίδιας μεταχείρισης με τις λοιπές επιχειρήσεις που δραστηριοποιούνται στην αγορά.
   
      (1)  ΕΕ L 108 της 24ης Απριλίου 2002, σ. 33.